L-ORIZZONT l-orizzont bl-istorja ewlenija dwar is-sejħa ta’ interess li ħareġ il-Gvern għall-investituri Maltin jew barranin li jridu jiżviluppaw iż-żona mitluqa tal-White Rocks. Il-ġurnal jgħid li wara snin ta’ telqa u wegħdi li ma ssarfu f’xejn, dan is-sit issa se jinbidel f’wieħed mill-aktar żviluppi esklussivi f’Malta. Waqt li ħabbar l-espressjoni ta’ interess li tagħlaq fl-aħħar ġimgħa ta’ Ottubru li ġej, il-Ministru tal-Ekonomija u l-Investiment, Chris Cardona qal li l-Gvern jixtieq li dan il-proġett jinkludi djar ta’ livell għoli, lukandi lussużi ta’ mhux inqas minn ħames stilel, unijiet ta’ lussu u jew komunita f’villaġġ ta’ kwalitá għolja. Fl-ewwel paġna wkoll, storja dwar kif ilbieraħ filgħodu kienet ikkonfermata li l-GWU tgawdi l-appoġġ tal-maġġoranza assoluta tal-impjegati tal-Bank of Valletta. Dan jirriżulta minn verifika ordnata mit-Tribunal Industrijali stess. Storja oħra dwar dak li seħħ fil-Parlament filgħaxija meta s-seduta parlamentari kienet interrotta għal ħin twil minħabba żewġ mozzjonijiet, waħda dwar il-każ tal-Ombudsman u l-oħra fuq l-estimi tad-dħul u l-ħruġ ta’ Heritage Malta. THE MALTA INDEPENDENT L-istorja ewlenija f’The Malta Independent hija wkoll dwar il-proġett tal-White Rocks, bil-gazzetta tgħid li d-dettalji dwaru ngħataw waqt konferenza tal-aħbarijiet mill-Ministru Chris Cardona, fejn ġie kkwotat jgħid li l-proġett se jkun qed isir mill-privat. Fl-istess ħin ħabbar li diġà hemm interess kbir fil-proġett. L-istorja l-oħra li nsibu fuq quddiem hija dwar siti tal-Internet li qed jirreklamaw is-servizzi ta’ rġiel gay għall-prostituzzjoni. Dawn is-siti,skont il-ġurnal, joffru servizz fid-djar, bi prezzijiet fis-siegħa u għal kull lejl, b’wieħed minn dawn l-‘irġiel’ iwiegħed servizz ta’ €40 fis-siegħa jew €200 għal lejl sħiħ. Jingħad li nstabu mad-90 profil ta’ rġiel Maltin, jew barranin li jgħixu f’Malta. IN-NAZZJON Il-ġurnal In-Nazzjon jirrapporta li l-Gvern għandu minnufiħ jirrimedja inġustizzja serja li wettaq il-Gvern stess f’Mejju tas-sena l-oħra meta neħħa lil Charmaine Attard mill-kariga ta’ Director Nursing and Midwifery fl-Isptar Mater Dei. In-Nazzjoni qal li l-Gvern għadu ma ħa l-ebda azzjoni biex jirrimedja l-iżball tiegħu minkejja l-appell tal-Kummissarju tas-Saħħa. In-Nazzjon jagħmel ukoll referenza għal żewg stejjer li għandhom id-dettalji tagħhom fil-paġni ta’ ġewwa. L-ewwel waħda dwar it-talba li għamel il-Kap tal-Oppożizzjoni Simon Busuttil fil-Parlament biex tiġi aġġornata l-Kamra tad-Deputati biex isir dibattitu urġenti dwar il-kwistjoni bejn l-Ombudsman u l-Gvern. It-tieni storja hija mill-Qorti fejn żagħżugħ ta’ 18-il sena spara lejn iċ-Ċentru tas-Saħħa tal-Gżira biex jolqot it-televiżjoni li kien qed juri l-partita Costa Rica kontra l-Italja. TIMES OF MALTA L-istorja f’The Times ewlenija hija dwar il-mewt tas-Sur Paul A Attard, il-President tal-Fondazzjoni tal-Kon-Kattidral ta’ San Ġwann u li fil-passat serva f’diversi karigi għolja fis-servizz pubbliku. Is-Sur Attard miet fl-età ta’ 72 sena wara li waqa’ m’għola sular fil-Kavallier ta’ San Ġwann, fi Triq l-Ordinanza fil-Belt, fejn kien qed jattendi għal riċeviment ospitat mill-Ordni Militari Sovran ta’ Malta fl-okkażjoni tal-festa ta’ San Ġwann il-Battista. Huwa nstab mejjet kważi 10 sigħat wara. L-istorja l-oħra hija dwar is-sejħa ta’ interess li ħareġ il-Gvern għall-investituri Maltin jew barranin li jridu jiżviluppaw iż-żona mitluqa tal-White Rocks.